《南京大司寇周庄懿公挽诗》
明代·倪岳

苍姬初肇姓，阳曲始分支。簪绂家声远，松筠骨相奇。

泮宫虬在家，乡榜凤来仪。宦迹惊鹏徙，文名忆骏驰。

遂联青琐籍，真授白云司。被赐逢康伯，无冤付释之。

平反用轻典，推鞫尽单词。执法何曾刻，存仁岂但慈。

圣皇更化日，司寇拜官时。殊擢由公论，孤忠结主知。

老成符大用，谨厚见优为。恳款惟谋国，辛勤复赈饥。

柏台廑简命，斧扆慰畴咨。公庾丰新积，留都肃旧规。

三迁权益重，八座位偏宜。总宪平如水，持衡信若蓍。

贯城星采淡，嘉石露华滋。惠泽人皆洽，雄才世共推。

勋庸端可纪，度量讵能窥。纵狱追唐史，封山陋汉祠。

乞休虽屡屡，倚注正孜孜。裕后非他术，承休并美姿。

庭阶茁兰桂，伯仲协埙篪。身向清朝健，心于暮景怡。

抗章还自切，解组未为迟。北觐终吾事，南归遂所期。

颍中欧相逸，洛下潞公嬉。大嚼仍加饭，微疴忽问医。

谢安才梦酉，傅说竟骑箕。未满群生望，徒伤一老遗。

恤隆天府诏，讣动士林悲。白壁终成瘗，青山不费赀。

孤卿传显谥，太史树穹碑。夙荷通家爱，长怀共里私。

宾筵三爵又，客路片帆随。后进深蒙诲，前修素愿师。

几年嗟远别，终夕系遐思。太息音容隔，无从涕泗垂。

不堪千古恨，聊托五言诗。何日经佳兆，临风酹一卮。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。